ΓΡΑΠΤΗ ΕΡΩΤΗΣΗ E-3292/98

υποβολή: Iñigo Méndez de Vigo (PPE) προς το Συμβούλιο

(10 Νοεμβρίου 1998)

Θέμα: Ενέργειες για την εξόφληση της χρηματικής οφειλής των ΗΠΑ προς τον ΟΗΕ

Το Ευρωπαϊκό Κοινοβούλιο σε επείγον ψήφισμά του, που εγκρίθηκε από τη μεγάλη πλειοψηφία των πολιτικών ομάδων, ζήτησε από το Συμβούλιο της ΕΕ και τα κράτη μέλη να ασκήσουν πίεση για την ανάκτηση του ποσού των περίπου 1600 εκατομμυρίων δολαρίων που αντιπροσωπεύει η εκκρεμούσα χρηματική συνεισφορά των ΗΠΑ στον Οργανισμό Ηνωμένων Εθνών.

Ποια στρατηγική προτίθεται να ακολουθήσει το Συμβούλιο για την επίλυση αυτού του προβλήματος το συντομότερο δυνατόν. Αντιλαμβάνεται το Συμβούλιο ότι η μη εξόφληση της χρηματικής αυτής οφειλής μπορεί να οδηγήσει σε περιορισμό των δραστηριοτήτων του ΟΗΕ στους τομείς της ανθρωπιστικής βοήθειας και της διατήρησης της ειρήνης;

Απάντηση

(29 Μαρτίου 1999)

Το Συμβούλιο ανησυχεί για την ύπαρξη καθυστερούμενων οφειλών των Ηνωμένων Πολιτειών προς τα Ηνωμένα Έθνη και οι οποίες αντιπροσωπεύουν σχεδόν τα δύο τρίτα των συνολικών καθυστερούμενων οφειλών προς τον Οργανισμό. Στα τέλη Δεκεμβρίου 1998, οι καθυστερούμενες οφειλές προς τα Ηνωμένα Έθνη ανέρχονταν σε 2,03 δισ. δολλάρια. ΟΙ Ηνωμένες Πολιτείες παραμένουν ο μεγαλύτερος οφειλέτης, δεδομένου ότι οι μη καταβληθείσες συνεισφορές τους ανέρχονται σε 1,3 δισ. δολλάρια. Η Ένωση εξέφρασε επανειλημμένα την ανησυχία της τόσο από διεθνή βήματα όσο και σε διμερείς επαφές που είχε με τις Ηνωμένες Πολιτείες.

Ο Πρόεδρος του Συμβουλίου, κατά την ομιλία του εξ ονόματος της ΕΕ στην 53η Γενική Συνέλευση που πραγματοποιήθηκε στις 22 Σεπτεμβρίου 1998, τόνισε ότι η συνεχιζόμενη καθυστέρηση καταβολής υψηλών ποσών υπονομεύει την οικονομική σταθερότητα και τον βαθμό ρευστότητας του ΟΗΕ και ότι αυτό αποτελεί επαχθές και άδικο βάρος για τις χώρες που συμβάλλουν με ειρηνευτικές δυνάμεις. Ο Πρόεδρος του Συμβουλίου κάλεσε όλα τα κράτη μέλη των Ηνωμένων Εθνών να εκπληρώσουν τις υποχρεώσεις τους που απορρέουν από τον Χάρτη και τόνισε ότι οι Ηνωμένες Πολιτείες δεν μπορούν να εξαιρεθούν από την υποχρέωση αυτή.

Μετά τις πρόσφατες εκλογές του Κογκρέσσου, ο Πρόεδρος του Συμβουλίου επανήλθε στο αίτημα αυτό ιδίως λόγω του γεγονότος ότι και πάλι, καμία πρόοδος δεν σημειώθηκε κατά τη διάρκεια του έτους για την καταβολή των καθυστερούμενων οφειλών και τόνισε ότι η Ένωση αναμένει ότι η αμερικανική κυβέρνηση θα αναλάβει και θα συνεχίσει δραστήρια τη συζήτηση για τις καθυστερούμενες αμερικανικές οφειλές με το νεοεκλεγέν Κογκρέσσο το συντομότερο δυνατόν κάλεσε δε την Υπουργό Εξωτερικών κα Allbright να διαβιβάσει τις ανησυχίες της ΕΕ στον Πρόεδρο Κλίντον και το Κογκρέσσο και να τους ζητήσει να καταβάλουν μεγαλύτερες προσπάθειες για την επίλυση του αδιεξόδου. Οι ανησυχίες αυτές εκφράστηκαν επίσης στις 17 Νοεμβρίου 1998 σε δήλωση της Προεδρίας εξ ονόματος της Ένωσης η οποία διανεμήθηκε στη Γενική Συνέλευση των ΗΕ.

Το Συμβούλιο συμμερίζεται πλήρως την ανησυχία η οποία εκφράζεται στο ψήφισμα το οποίο εξέδωσε το Ευρωπαϊκό Κοινοβούλιο για το θέμα αυτό στις 8 Οκτωβρίου 1998. Μετά από αίτημα της Ένωσης, το Ψήφισμα αυτό κυκλοφόρησε στα μέλη των ΗΕ στη Νέα Υόρκη ως έγγραφο της Γενικής Συνέλευσης των ΗΕ.

Η Ένωση, τα κράτη μέλη της οποίας συνεισέφεραν κατά 36,2 % στον τακτικό προϋπολογισμό και κατά 38,6 % στον προϋπολογισμό του 1998 για ειρηνευτικές ενέργειες, υποστηρίζει σταθερά την εξεύρεση μόνιμων λύσεων στη χρηματοδοτική κρίση των ΗΕ. Η δημιουργία ασφαλούς και βιώσιμης οικονομικής βάσης για τον ΟΗΕ αποτελεί αναπόσπαστο τμήμα της συνολικής προσπάθειας για την ενίσχυση και τον εκσυγχρονισμό του Οργανισμού. Η Ένωση υπέβαλε προτάσεις για την μεταρρύθμιση των Ηνωμένων Εθνών το 1996. Οι προτάσεις αυτές περιέχουν, μεταξύ άλλων, διατάξεις για την αύξηση των αντικινήτρων προς τους κακοπληρωτές. Εργασίες διεξάγονται από την Πέμπτη Επιτροπή της Γενικής Συνέλευσης των Ηνωμένων Εθνών η οποία εξετάζει, μεταξύ άλλων, την αυστηρότερη εφαρμογή του άρθρου 19 του Χάρτη των ΗΕ (αναστολή του δικαιώματος ψήφου ενός κράτους μέλους στη Γενική Συνέλευση). Άλλα εξεταζόμενα ενδεχόμενα μέτρα περιλαμβάνουν την προτιμησιακή μεταχείριση στον τομέα των προμηθειών μέσω ολοκλήρου του συστήματος των ΗΕ, για τα μέλη που είναι πλήρως εντάξει με τις ταμιακές υποχρεώσεις τους.

Το Συμβούλιο θα συνεχίσει να παρακολουθεί με μεγάλη προσοχή τις εξελίξεις όσον αφορά τις καθυστερούμενες οφειλές των ΗΠΑ και να υποστηρίζει τις προσπάθειες του Γενικού Γραμματέα των ΗΕ για την αποκατάσταση της οικονομικής βιωσιμότητας του Οργανισμού.